Kriterije wupytanja su starši a měšćanska swójbna rada sobu postajili. Za dźěćace dnjowe přebywanišća budu jednotliwe losy, zo bychu tež mjeńši poskićerjo šansu měli.
Budyšin (CK/SN). Wot awgusta 2017 rjaduja dodawanje šulskeje jědźe w Budyšinje znowa. W januarje zarjadnistwo zastaranje wupisa. Měšćanska rada sprjewineho města tole wčera jednohłósnje wobzamkny. Wjace hač 2 000 dźěćom a młodostnym chcedźa tak ćopły wobjed zmóžnić. Zastaranje pjeć dźěćacych dnjowych přebywanišćow w nošerstwje města a štyrjoch zakładnych šulow wupisaja w jednotliwych losach. Po słowach Thomasa Großa maja z tym mjeńši poskićerjo šansu, so wo jednotliwe zarjadnišća požadać. Zhromadny los płaći za tři wyše šule, zo bychu wěste minimalne wotewzaće zaručili. Zastaranje Schilleroweho a Melanchthonoweho gymnazija tohorunja w jednym losu zjimaja. Z organizatoriskich přičin je ćežko, tónle wukon rozdźělnym poskićerjam rozdać, rjekny nawoda zarjada za kubłanje a socialne.
bos_Latn szl_Latn